Nov president da la GIURU

Dad Anita Simeon

La fin schaner ha la giuventetgna rumantscha (GIURU) gì sia radunanza generala. Tranter auter ha ella er elegì in nov president. Armin Duff da Sumvitg. PUNTS è stà tar il nov president a chasa ed ha discurrì cun el sur da ses hobis, sia lavur e sias illusiuns per la GIURU. Ina story da chasa:

Armin Duff è naschì ils 5 da november 1978 sut l'ensaina dal scorpiun. Dal tissi che quest animalet pudess squittar na sent'ins nagut. Sin il banc vers Sumvitg cun vista sur Rabius raquinta el da ses hobis.

"Mes hobis preferids èn la musica e la fisica. Jau sun en la musica instrumentala da Sumvitg ed en il quartet Bem. Il 2000 hai jau entschet a studegiar fisica a Turitg. Tge che interessescha mai vi da la fisica? Quai è il patratgar analitic e cumplex. Pli crutsch ch'ins pensa e plitost ch'ins arriva a la schliaziun."

Per il festival da film a Surrein ha Armin Duff ensemen cun ses collegas Mattias Gienal e Jörg Ziegler realisà il film "Il Limit" cun il qual els han gudagnà il terz plaz ed il premi per la megliera camera. Il film tracta la realitad en la vita. È quai che nus vesain real u tut mo ficziun? – In tema filosofic. Ma quels interesseschan Armin.

"Mia filosofia da vita è da viver conscient, viver il mument cumplain. Jau emprov da viver uschia ch'jau pudess murir ruassaivlamain mintga mument."

Sch'el turna d'enviern en grischun, alura va el bler cun aissa. "Jau giaud dad esser en il grischun. Ma jau dovr er las pussaivladads da la citad, sia diversitad e ses puls."

Avant la baselgia parochiala da Sumvitg: "La baselgia e la religiun han per mai ina gronda impurtanza. Ella gida mai da chattar mamez."

Sco architecta hai jau natiralmain vulì savair tge maletg ch'el ha da sia chasa da siemi. "Mia chasa da siemi è ina ch'ins savess avrir il tetg uschia ch'ins pudess magliar e star ordadora – cun bler verd enturn, entamez la natira." Quel siemi s'ha Armin gia realisà. 

En cuschina da sia bella chasa prepara el sia spaisa preferida: maluns – sco ch'i tutga per in president d'in uniun grischuna. (A tut las giuvnas. Sche ti has però betg bler temp è el cuntent cun simpels spaghettis. Perfin la sosa po vegnir or da la stgatla.)

Per il proxim onn ha la GIURU planisà suandantas acziuns:

Festival da film a Suraua (guarda avis sin pagina 00:02)
Project da stgomi cun musicists da la Scozia, cun concert e CD
Workshops da schurnalissem e fotografar
Render la GIURU pli attractiva per lur commembers cun introducir ina sort pass cun il qual ins survegn reducziuns tar diversas occurrenzas
Broschura per intimar da far la matura bilingua
Ina Homepage professiunala

Quai èn las acziuns en curta, per part er en lunga vista. Ma tge visiun ha Armin per la GIURU? "Nus vegnin ad empruvar da fitgar pe en la conscienza da mintga giuvenil rumantsch. Mintgin e mintgina sto savair tge che la GIURU è. La fin finala vai per il surviver da la giuventetgna rumantscha. Nus purschain ina plattafurma da cuminanza e motivain tuts da far projects che correspundan a lur basegn ed interess."

Armin, grazia fitg per quest discurs e che nus avain pudì visitar tai en tes ambient privat.